ખેર આ સવાલ વાંચીને જ સમજાય કે એ બહેન લિવ ઈન રિલેશનશીપનો અર્થ સમજ્યા જ નથી. તેમને પુરુષની સાથે રહેવું છે લગ્ન કરીને નહીં તો લિવ ઈન. સલામતી જોઈએ છે. તેમની માનસિક લાગણીઓ એ પુરુષની ઉપર આધારિત છે. જવાબ આપનારે પણ ગોળ ગોળ જવાબ આપ્યા. તમે સ્ટ્રોન્ગ થાઓ, સામનો કરો, વાત કરો વગેરે વગેરે લિવ ઈન રહેવું એટલે સાથે રહેવું પણ કોઈ શરત નહીં. જે દિવસે લાગે કે બસ નથી રહેવાય એમ તો સરળતાથી બેગ પેક કરીને નીકળી જવાનું હોય જેમ આવ્યા તેમ. આ કોન્સેપ્ટ પશ્ચિમી દેશોમાં છે જ્યાં સ્ત્રી આર્થિક રીતે પણ સ્વતંત્ર હોય. સાથે રહેવા માટે સ્ત્રીનું ઘર હોય કે પુરુષનું ઘર હોય કે પછી તેઓ સાથે મળીને ભાડે ઘર લે કે નવું ઘર ખરીદે. ઘરમાં અડધો અડધો ખર્ચ અને કામ વહેંચાઈ જાય. સાથે રહેવાનો આનંદ હોય પણ કોઈ બીજા પર દાદાગીરી કે અધિકાર કે પછી બંધંન ન રાખે. બન્ને એકબીજાની સ્વતંત્રતાનો આદર કરે. જે પણ કરે તે પ્રેમથી કરે પણ તે કર્યાનો કોઈ ભાર ન રાખે. આમ જોઈએ તો આ ખૂબ આદર્શ સ્થિતિ છે. તો પછી જ્યારે બીજી વ્યક્તિ સાથે તમે કમ્ફર્ટેબલ ફીલ ન કરો તો છૂટા પડવા માટે તમારે કોઈની પરવાનગી કે સલાહ નથી લેવાની હોતી. તમારી મરજીથી તમે જોડાયા અને તમારી મરજીથી છૂટા પડી પણ શકો છો.